Valtuustoaloite 9.10.2017

**Valtuustoaloite ensimmäisen vuosiluokan oppikirjahankintoihin**

Ylöjärven kaupungissa on viimevuosina tehty ikäviä leikkauksia mm. opetusmateriaalihankintoihin. Nykyisessä tilanteessa moni oppilas saa käyttöönsä käytettyjä oppikirjoja joiden kunto ei aina ole hyvä. Kannet ovat rikki, sivuja voi puuttua tai niissä on läksy- ym. merkintöjä. Koulut saavat lukuvuosittain kukin oppilasmäärään suhteutettuna määrärahan ja hankinnat tehdään koulukohtaisesti. Malli on johtanut siihen että oppikirjojen hankintaperiaatteet ja hankinta-aikataulut vaihtelevat kouluittain tai jopa luokittain. Osassa kouluista mm. ensimmäisen vuosiluokan oppilaille on voitu hankkia uusi aapinen ja osassa kouluista käyttöön on annettu jo useamman kerran käytetty oppikirja. Lukuvuoden päättyessä oppikirjat on kerätty pois. Tämä on johtanut siihen että oppilaat ovat eriarvoisessa asemassa.

Moni oppilas ja oppilaan vanhempi haluaisi pitää lapsensa ensimmäisen aapisen muistona koulusta. Mikäli oppilaalle annettaisiin oma uusi aapinen, antaisi se hyvän kuvan kaupungin ja koulun halusta tarjota hyvä alku lapsen koulutielle.

Keskustan valtuustoryhmä esittää, että kaupunki tekee päätöksen siitä, että lukuvuodesta 2018-2019 alkaen siirrytään käytäntöön, missä ensimmäisen vuosiluokan oppilaille annetaan aina uusi aapinen ja oppikirjan saa lukuvuoden päättyessä omaksi. Oppilas ja oppilaan vanhempi saisivat toivomansa muiston ensimmäisestä vuosiluokasta. Kaupungin talous on parantunut ja oppilaskohtaiset määrärahat kirjahankintoihin ovat lisääntyneet, niin edellä kuvattu hankintatapa ja periaate on täysin mahdollista lukuvuoden 2018 alkaessa.

Tällä päätöksellä Ylöjärven kaupunki saisi positiivista julkisuutta ja opettajat puolestaan hyvää palautetta oppilailta sekä vanhemmilta. Historiallinen päätös kunnioittaisi myös Suomi 100 juhlavuotta.

Keskustan valtuustoryhmä

Juha Kanto ym.